Návrh
na zníženie verejných výdavkov na podporu obstarávania nájomných bytov a zabezpečenie finančných zdrojov pre potreby Štátneho fondu rozvoja bývania

Úvod
Súčasný model podpory obstarávania nájomných bytov, podľa ktorého sa pre tento účel poskytuje výhodný úver z prostriedkov Štátneho fondu rozvoja bývania (ďalej len „fond“) vo výške 50 % obstarávacej ceny stavby a z prostriedkov Ministerstva výstavby a regionálneho rozvoja (ďalej len „ministerstvo“) dotácia vo výške 50 % obstarávacích nákladov stavby je nesystémový a v súčasnej situácii už ani nie je udržateľný. Fond k 31. 5. 2002 eviduje žiadosti na výstavbu nájomných bytov z roku 2002 úhrnnej požadovanej výške podpory 1 917,14 mil. Sk, z ktorých je podľa zostatku rozpočtu fondu krytá podpora len vo výške 1 308 mil. Sk. V priebehu mesiaca jún 2002 boli na fond doručené ďalšie žiadosti a celková požiadavka sa zvýšila na 2 125,77 mil. Sk. Na základe uvedeného deficit potreby zdrojov pre tento účel predstavuje 817,77 mil. Sk. Obdobná situácia je aj pri poskytovaní podpory na výstavbu bytov do vlastníctva fyzických osôb, kde k uvedenému termínu už nie je možné uspokojiť požiadavky vo výške 287,43 mil. Sk. Pritom ministerstvo v mesiaci máj 2002 už posilnilo zdroje fondu o 300 mil. Sk.

Návrh riešenia
Túto situáciu navrhujeme riešiť nasledovne:
A)	Zmeniť model financovania obstarávania nájomných bytov tak, aby pre túto výstavbu boli využité zdroje bánk a sporiteľní (namiesto zdrojov fondu).
B)	Posilniť zdroje financovania rozvoja bývania
B1) fondu pre poskytovanie podpory na výstavbu bytov do vlastníctva fyzických osôb z prostriedkov kapitoly ministerstva vyčlenených pre podprogramy „Výstavba nájomných bytov“, „Výstavba technickej vybavenosti“ a „Odstránenie systémových porúch bytových domov“ najviac vo výške 800 mil. Sk, v tom z podprogramu „Výstavba nájomných bytov“ o 600 mil. Sk, z podprogramu „Výstavba technickej vybavenosti“ o 170 mil. Sk a z podprogramu „Odstránenie systémových porúch bytových domov“ o 30 mil. Sk,
B2) ministerstva určené na podporu obstarávania nájomných bytov o sumu 338,65 mil. Sk, ktoré boli v štátnom rozpočte na rok 2001 vyčlenené pre program záruk na bankové úvery a o sumu 100 mil. Sk, ktoré boli v mimorozpočtových zdrojoch na rok 2001 vyčlenené pre program záruk za bankové úvery. Predmetné zdroje neboli do konca rok 2001 vyčerpané.

A)	Zmena modelu financovania obstarávania nájomných bytov
Zmena modelu financovania spočíva v tom, že namiesto úveru z fondu sa obstaranie stavby bude financovať z bankových úverov (stavebné úvery, predhypotekárne úvery, hypotekárne úvery).
Aby tieto úvery boli pre obce dostupné, a aby bolo zabezpečené financovanie obstarávania nájomných bytov, ministerstvo 
a)	zachová poskytovanie dotácie vo výške 30 %, 40 %, resp. 50 % obstarávacej ceny stavby v závislosti na nákladoch na 1 m^2 podlahovej plochy bytu,
b)	rozšíri program poskytovania dotácií na obstarávanie nájomných bytov o možnosť poskytovania dotácie na úhradu časti úroku bankového úveru (ďalej len „bonifikácia“) tak, aby sa výsledná úroková sadzba pre obce približovala 
1.	úrovni úrokovej sadzby úveru z fondu 
2.	podmienkam bonifikovania hypotekárnych úverov pre fyzické osoby upravených v zákone č. 483/2001 Z. z. o bankách a o zmene a doplnení niektorých zákonov a zákone č. 586/2001 Z. z. o štátnom rozpočte na rok 2002.
Pri akceptovaní týchto podmienok a s prihliadnutím na súčasné úrokové sadzby pre stavebné úvery, predhypotekárne úvery a hypotekárne úvery sa bonifikácia navrhuje do 6 percentuálnych bodov. Tento druh podpory je premietnutý do návrhu aktualizácie programu obstarávania nájomných bytov, ktorý tvorí prílohu tohto materiálu.
Žiadosti obcí na poskytnutie úveru pre výstavbu nájomných bytov začne fond po vyčerpaní rozpočtovaných prostriedkov vracať žiadateľom v súlade s § 11 ods. 9 zákona o Štátnom fonde rozvoja bývania. 

B) Posilnenie zdrojov financovania rozvoja bývania
	Podľa údajov k 31. 5. 2002 má ministerstvo v súčasnosti k dispozícii dočasne voľné zdroje určené na podporu výstavby nájomných bytov vo výške 1 353,084 mil. Sk, ktoré budú v zmysle uzatvorených zmlúv o poskytnutí dotácie s obcami použité v rokoch 2003 a 2004.

B1) Posilnenie zdrojov fondu	
Zo súčasných dočasne voľných zdrojov ministerstva je možné posilniť zdroje fondu najviac vo výške 800 mil. Sk. Táto suma s už poskytnutým posilnením o 300 mil. Sk z mimorozpočtových zdrojov, t. j. v úhrnnej výške 1 100 mil. Sk sa použije výlučne na poskytovanie podpory na výstavbu bytov do vlastníctva fyzických osôb a v tomto zmysle fond vypracuje návrh na úpravu rozpočtu fondu. Toto riešenie umožní nielen uspokojiť všetky doteraz prijaté žiadosti na poskytnutie podpory pre výstavbu bytov do vlastníctva fyzických osôb, ale vytvorí aj rezervu pre tieto účely, resp. programy vo výške cca 513 mil. Sk. Tým sa zabezpečí riešenie žiadostí aj v druhom polroku 2002.
Fond v súlade s § 11 ods. 9 zákona u žiadostí o poskytnutie podpory na výstavbu nájomných bytov, ktoré sú nad rámec rozpočtu na program výstavby nájomných bytov bude rozhodovať o neposkytnutí podpory.
Vzhľadom na navrhované zavedenie nového systému poskytovania dotácií ku komerčným úverov poskytnutým obciam a neziskovým organizáciám na obstarávanie nájomných bytov, budú obce informované o možnostiach jeho využitia a o bankách, s ktorými ministerstvo uzatvorí dohodu o poskytovaní dotácie k úverom na výstavbu nájomných bytov.
Aby nedochádzalo k zvyšovaniu požiadavky o poskytnutie podpory na výstavbu nájomných bytov na fonde ministerstvo bude okresné úrady informovať o
-	vyčerpaní zdrojov fondu v časti programu výstavby nájomných bytov 
-	novom systéme poskytovania dotácií ku komerčným úverom poskytnutým obciam a neziskovým organizáciám na obstarávania nájomných bytov.

B2) Posilnenie zdrojov ministerstva
	Z dočasne voľných zdrojov ministerstva je možné posilnenie zdrojov fondu najviac vo výške 800 mil. Sk. Súčasne bude potrebné z týchto dočasne voľných zdrojov už v tomto roku poskytnúť dotácie pre stavby, ktoré nemôže uspokojiť úverom fond a kde výška dotácie bude rovnaká, ako požadovaná výška úverov, t. j. cca 800 mil. Sk. Podľa stavu prijímania žiadostí o poskytnutie dotácie na výstavbu nájomných bytov a podľa informácií od predstaviteľov miest a obcí a miestnej štátnej správy možno očakávať ďalšie žiadosti, ktoré budú reprezentovať požiadavky vo výške ďalších cca 300 mil. Sk.
K týmto požiadavkám je potrebné pripočítať aj predpokladané náklady na úhrady časti úroku bankových úverov vo výške 20 mil. Sk. V súhrne tieto požiadavky predstavujú cca 1 920 mil. Sk a prevyšujú výšku dočasne voľných zdrojov ministerstva o cca 420 mil. Sk.
V zákone o štátnom rozpočte na rok 2001 boli pre ministerstvo vyčlenené prostriedky vo výške 338,650 mil. Sk, na financovanie programu záruk na bankové úvery. Z výnosov privatizácie roku 2000, t. j. z mimorozpočtových zdrojov boli na základe uznesenia vlády SR č. 88 zo 16. februára 2000 k návrhu opatrení na zabezpečenie plnenia úloh z uznesenia Národnej rady SR č. 653/1999 (bodu B.1) pre ministerstvo v rok 2001 poskytnuté prostriedky vo výške 100 mil. Sk.
Tieto prostriedky v dôsledku mechanizmu, ktorý uplatňuje Slovenská záručná a rozvojová banka v rámci osobitného programu záruk neboli v roku 2001 vyčerpané. Je preto potrebné, aby tieto prostriedky boli využité v rámci programu podpory obstarávania nájomných bytov a boli presunuté pre tento program. Tým bude možné zabezpečiť kontinuálne pokračovanie programu podpory obstarávania nájomných bytov. Vzhľadom na uvedené je potrebné, aby Ministerstvo financií SR na základe súhlasu vlády SR zmenilo účelové určenie vyššie uvedených prostriedkov 

Záver
	Existujúci model podpory obstarávania nájomných bytov výrazne podnietil obce k napĺňaniu úloh obce, ktoré jej vyplývajú zo zákona SNR č. 369/1990 Zb. o obecnom zriadení v znení neskorších predpisov v oblasti programov rozvoja bývania. Na základe vytvorených podmienok obce pristúpili k obstarávaniu bytov pre občanov s nízkymi príjmami a občanov v hmotnej núdzi. Vzhľadom na celkový podiel nájomných bytov z celkového počtu bytov v bytovom fonde, ktorý dosahuje cca 5 %, majú obce záujem prispieť k jeho zvýšeniu. V súčasnosti je rozpracovaný a pripravený taký rozsah investícií, ktoré nie je možné zabezpečiť existujúcim modelom financovania. Rozhodovanie o neposkytnutí zvýhodnených úverov z prostriedkov fondu bude znamenať nezabezpečenie financovania stavby zo strany obce a nevytvoria sa podmienky na poskytnutie dotácie, ktorú je možné poskytnúť len na dofinancovanie stavby. V praxi to znamená, že sa zastaví proces obstarávania nájomných bytov.
	Predložený návrh zapája do financovania obstarávania nájomných bytov súkromné zdroje a znižuje tým požiadavky na verejné výdavky. Súčasne však vytvára priestor, aby obstarávanie nájomných bytov pokračovalo. Pri poskytnutí úverov zo súkromných zdrojov sa súčasne vytvára možnosť zníženia verejných výdavkov aj v budúcich obdobiach na tento účel.